Klag van poging tot moord teen Len Cloete se skieterLen Cloete is Saterdag deur polisie in die kop geskiet en is tans in ’n koma. (Foto: Facebook / Len Cloete) ŉ Saak van poging tot moord is Dinsdag by die Muldersdrift-polisiestasie in Gauteng aanhangig gemaak in verband met die voorval Saterdagoggend waartydens Len Cloete (59) deur ŉ polisiebeampte by die Misty Hills-gastehuis in die kop geskiet is. Cloete is sedertdien in ŉ koma en word in die Pinehaven-hospitaal in Krugersdorp behandel. Maroela Media het vroeër berig dat ŉ onderonsie tussen Cloete en Misty Hills se personeel uitgebreek het, waarna die polisie ontbied is. ŉ Verdere woordewisseling, wat ook op video vasgevang is, het tussen Cloete, wat self twee vuurwapens by hom gehad het, en polisiebeamptes ontstaan waarna hy deur ŉ polisielid in die kop geskiet is. Mike Bolhuis, private speurder, en sy span is aangestel om die saak namens die familie te ondersoek en het die klagte aan Maroela Media bevestig. Hy beskryf dit as “normale prosedure” en sê dat hulle nou met die owerhede saamwerk. Die onafhanklike polisieondersoekdirektoraat (Opod) ondersoek intussen “die afvuur van ŉ vuurwapen”. Volgens Bolhuis is al die sake nou behoorlik geregistreer en het hulle reeds “ver gevorder in die ondersoek”. Die saak wat Bolhuis se span by die polisie ingedien het, sal volgens hom ook met dié van Opod verenig word. Bolhuis sê daar word onder meer gekyk na die gebeure wat die voorval voorafgegaan het, asook die presiese gebeure tydens en ná afloop van die voorval. Cecil Benade, lid van Bolhuis se span wat die ondersoek lei, sê Cloete is steeds in ŉ koma, maar die bloeding op sy brein het volgens die beskikbare inligting nou bedaar. “Sy toestand is in dié stadium bestendig, maar steeds kritiek.” Bolhuis het ŉ beroep op mense gedoen om nie hulle ore aan die talle skinderstories op sosiale media uit te leen nie, maar te wag totdat die ondersoek in sy geheel afgehandel is. Gun Free SA (GFSA) het intussen gesê die betrokkenheid van vuurwapens het ŉ beduidende uitwerking op die uitkoms van ŉ onderonsie, wat mense se lewe onherroeplik kan verander. “Die teenwoordigheid van ŉ vuurwapen het in dié geval almal se lewe in gevaar gestel – onder wie die man wat geskiet is, sy vrou, die polisie, hotelpersoneel en gaste,” sê Adèle Kirsten, GFSA se direkteur. “Die voorval het plaasgevind in ŉ tydperk wat vuurwapengeweld in Suid-Afrika epidemiese afmetings bereik het. Landwyd het vuurwapens messe verbygesteek as die wapen wat die meeste in moorde gebruik word, terwyl daar in Gauteng meer mense weens vuurwapens as in motorongelukke sterf.”